সুরিয়াকুমার ইয়াদাভ: ভারতের এই ব্যাটসম্যানকে নিয়ে এতো আলোচনা কেন
বিশ্বমানের ব্যাটিং লাইন আপে দিন দিন নিজের নাম উজ্জ্বল করে তুলছেন ভারতীয় ক্রিকেটার সুরিয়াকুমার ইয়াদাভ।
রোহিত শর্মা, ভিরাট কোহলির সাথে উচ্চারিত হয় সুরিয়ার নাম- সুরিয়াকুমার ইয়াদাভ। ফেসবুক টুইটারে তার নামের আদ্যক্ষরের জন্য তিনি এসকেওয়াই- স্কাই (SKY) নামে পরিচিত।
রোববার রাতে আসামের গৌহাটিতে ২২ বলে ৬১ রানের একটি ইনিংস খেলেছেন সুরিয়া- তার ইনিংসটি দেখে ক্রিকেট উপস্থাপক হারশা ভোগলে টুইট করেছেন, "যতক্ষণ স্কাই ব্যাট করছে চোখ ফেরাতে পারছি না। অবিশ্বাস্য ফর্মে আছে সে। মাঠের এমন কোনও জায়গা নেই যেটা তার আওতার বাইরে।"
এমনটাই মনে হচ্ছিল সুরিয়ার ব্যাটিং দেখে, উইকেটের চারিপাশে সাচ্ছন্দ্যে ব্যাট চালাতে পারেন তিনি।
এবি ডি ভিলিয়ার্স এমন ব্যাটিংয়ের জন্য 'মিস্টার থ্রিসিক্সটি ডিগ্রি'- Mr. 360 Degree নামে খ্যাত, অস্ট্রেলিয়ার সাবেক অধিনায়ক রিকি পন্টিংয়ের মতে সুরিয়াকুমার ইয়াদাভ অনেকটাই ডি ভিলিয়ার্স ধরনের ব্যাটসম্যান।
আন্তর্জাতিক ক্রিকেট কাউন্সিলের ওয়েবসাইটে দেয়া এক সাক্ষাৎকারে পন্টিং বলেন, "সুরিয়া মাঠে ৩৬০ ডিগ্রিতেই বল পেটাতে পারেন। অনেকটা ডি ভিলিয়ার্সের মতোই যখন তিনি সেরা ফর্মে ছিলেন। ল্যাপ শট, লেট কাট, উইকেট কিপারের মাথার ওপর দিয়ে শট এবং সোজা বোলারের মাথার ওপর দিয়ে ক্রিকেট শট। সবই খেলতে পারেন তিনি।"
পন্টিং মনে করেন, সুরিয়া ওপেনিংও করতে পারেন। কিন্তু পুরাতন বলে খেলানোটাই ভালো। মাঝের ওভারগুলোতে সাধারণত খেলা একটু ঝিমিয়ে পড়ে। তখন সুরিয়া রান এনে দিতে পারবেন।
এখন পর্যন্ত আন্তর্জাতিক টি-টোয়েন্টিতে ৫৮৫ বল খেলেছেন সুরিয়া। রান তুলেছেন ১০৩৭।
হৈচৈ ফেলেছেন ভারতের নতুন ক্রিকেট সেনসেশন উমরান মালিক
'রানপ্রতি ডিসকাউন্টের' লিটন দাস যেভাবে বিশ্বসেরাদের কাতারে
মারকুটে ব্যাটিংয়ে ভারতকে জেতাচ্ছেন 'বিরল প্রতিভা' ঋষভ পন্থ
আন্তর্জাতিক টি-টোয়েন্টি ক্রিকেটে অন্তত ১০০০ রান যারা তুলেছেন তাদের মধ্যে সুরিয়াকুমার ইয়াদাভের স্ট্রাইক রেট সবচেয়ে বেশি- ১৭৭।
৩১ ইনিংসে ১টি সেঞ্চুরি ও ৯টি ফিফটি হাঁকিয়েছেন তিনি।
এর মধ্যে ৯৩টি চার ও ৬২টি ছক্কা মেরেছেন- অর্থাৎ প্রতি সাড়ে তিন বলে সুরিয়া একটি বাউন্ডারি হাঁকিয়েছেন।
ভারতের ক্রিকেট লেখক জয় ভট্টাচার্য্য লিখেছেন, "ভারতীয় ক্রিকেট দলের জন্য স্কাই ইজ দ্য লিমিট।"
স্কাই- বলতে তিনি সুরিয়াকুমার ইয়াদাভকেই বুঝিয়েছেন।
সুরিয়াকুমার ইয়াদাভ মাঠের চারপাশে খেলতে পারেন এবং ভয়ডরহীন ব্যাটিং করেন তিনি- এটাই তার বিশেষত্ব।
মাত্র ৩১ ইনিংস ব্যাট করেই বেশ কিছু রেকর্ডের পাশে নিজের নাম লিখিয়েছেন সুরিয়াকুমার।
রোববার রাতেই তিনি ১৮ বলে ৫০ রান তোলেন, ভারতের হয়ে এটা যৌথভাবে দ্বিতীয় দ্রুততম ফিফটি।
এই বছর তিনি সবচেয়ে বেশি টি-টোয়েন্টি রানের মালিক, সবচেয়ে বেশি ছক্কা হাঁকানো ক্রিকেটারও সুরিয়া।
আন্তর্জাতিক ক্রিকেট কাউন্সিলের পূর্ণ সদস্যদের মধ্যে সবচেয়ে বেশি চারও হাঁকিয়েছেন তিনিই।
দুই হাজার বাইশ সালে ২২ ইনিংসে ৭৯৩ রান তুলেছেন তিনি, ১৮৫ স্ট্রাইক রেটে। এই বছর ৫০টি ছক্কা মেরেছেন তিনি।
শেষ তিন ম্যাচে সুরিয়া ৩৪ বলে ৬৯, ৩৩ বলে ৫০ ও ২২ বলে ৬১ রান তুলেছেন।
কিং বাবর ট্রেন্ডিং টুইটারে, 'ব্যাটসম্যান বাবর' আসলে কতোটা ভালো
মোসাদ্দেক হোসেন সৈকত যেসব প্রশ্নের উত্তর হতে পারেন
লর্ডসে একটি রান আউটকে ঘিরে ক্রিকেট বিশ্বে কেন এত তর্কাতর্কি?
সুরিয়া যখন ব্যাট করেন তখন ব্যাটিংটা সহজ কাজ বলে মনে হয়- দর্শকদের অনেকে এই কথা বলেছেন।
কিন্তু এই পর্যায়ে আসতে সুরিয়াকে কঠিন এক পথ পাড়ি দিতে হয়েছে।
এখন তার বয়স ৩২। ২০১০ সালে মুম্বাইয়ের হয়ে রঞ্জি ট্রফিতে অভিষিক্ত হয়েছিলেন তিনি।
তার প্রায় ১১ বছর পর তিনি প্রথম জাতীয় দলের জার্সি গায়ে মাঠে নেমেছেন ২০২১ সালে।
ইন্ডিয়ান প্রিমিয়ার লিগে কলকাতা নাইট রাইডার্সের হয়ে খেলেছেন তিনি। মুম্বাই ইন্ডিয়ান্সের হয়েও তার দারুণ সব পারফরম্যান্স আছে।
২০২১ সালে জাতীয় দলের হয়ে প্রথম খেলতে নেমেই ইংল্যান্ডের জফরা আর্চারের বলে ছক্কা মারেন তিনি।
সুরিয়াকুমার ইয়াদাভ খুব সহজেই মাঠে গ্যাপ বের করতে পারেন।
মূলত কবজির জোরে খেলেন তিনি, ভিরাট কোহলিও কবজির ব্যবহার করেন অনেক, কিন্তু সুরিয়া ব্যাট ধরেন একটু হালকাভাবে, এতে করে সহজেই ব্যাটের খোলা সাইড সামনে আনতে পারেন।
সুরিয়ার খেলার আরেকটি বিশেষ দিক হচ্ছে দাঁড়িয়ে থেকেই এক পা থেকে আরেক পায়ে ভর নিয়ে শট খেলতে পারেন।
সুরিয়ার ঘরোয়া ক্রিকেটের দীর্ঘ সময়ের অভিজ্ঞতা রয়েছে। এতে করে তিনি সহজেই আন্তর্জাতিক ক্রিকেটে মানিয়ে নিয়েছেন এবং তার খেলা দেখে মনেই হয় না আন্তর্জাতিক ক্রিকেটে তিনি মাত্র এক বছর খেলেছেন।
আন্তর্জাতিক ক্রিকেট কাউন্সিলের টি-টোয়েন্টি ব্যাটসম্যানদের তালিকায় সুরিয়াকুমার ইয়াদাভ এখন দুই নম্বরে আছেন।

বিশ্বমানের ব্যাটিং লাইন আপে দিন দিন নিজের নাম উজ্জ্বল করে তুলছেন ভারতীয় ক্রিকেটার সুরিয়াকুমার ইয়াদাভ।